b'\n_START_ARTICLE_\nThe Blues Brothers (elokuva)\n_START_SECTION_\nJuoni\n_START_PARAGRAPH_\nBlueslaulaja "Joliet" Jake Blues (John Belushi) vapautuu ehdonalaiseen Jolietin vankilasta ja saa vankilavirkailijalta (Frank Oz) siviilivarusteensa._NEWLINE_Jake \xc3\xa4rsyyntyy h\xc3\xa4nen veljens\xc3\xa4 Elwoodin (Dan Aykroyd) tullessa hakemaan h\xc3\xa4nt\xc3\xa4 vankilasta vuoden 1974 Dodge Monacolla, joka on Mount Prospectin kaupungin entinen poliisiauto. Selitykseksi Elwood kertoo vaihtaneensa edellisen Cadillacin mikrofoniin, ja osoittaakseen auton soveltuvan uudeksi Bluesmobiiliksi h\xc3\xa4n hypp\xc3\xa4\xc3\xa4 sill\xc3\xa4 avautuvan nostosillan yli._NEWLINE_J\xc3\xa4lleenn\xc3\xa4keminen orpokodin johtajan Sisar Mary Stigmatan eli "Pingviinin" (Kathleen Freeman) kanssa johtaa seikkailuun. Veljesten tavoite on ker\xc3\xa4t\xc3\xa4 veror\xc3\xa4stien maksamiseksi yhdess\xc3\xa4toista p\xc3\xa4iv\xc3\xa4ss\xc3\xa4 5\xc2\xa0000 dollaria. Orpokodin talonmies Curtis (jazzlaulaja Cab Calloway) neuvoo menem\xc3\xa4\xc3\xa4n tiettyyn kirkkoon kuuntelemaan sen pappia. He noudattavat neuvoa, vaikka Jake mutisee vastaan._NEWLINE_Jumalanpalveluksessa soulpappi (James Brown) kysyy Jakelta, n\xc3\xa4keek\xc3\xb6 h\xc3\xa4n valon, ja h\xc3\xa4n saa ilmestyksen: Jumala k\xc3\xa4skee koota vanhan The Blues Brothers -yhtyeen ja ker\xc3\xa4t\xc3\xa4 rahat sen avulla. Kirkkokuorossa esiintyy my\xc3\xb6s Chaka Khan. _NEWLINE_Mutta jo aivan alussa Elwood on v\xc3\xa4h\xc3\xa4ll\xc3\xa4 pilata kaiken: punaista p\xc3\xa4in ajamalla pojat saavat virkaintoisen poliisiparin per\xc3\xa4\xc3\xa4ns\xc3\xa4. Syntyy takaa-ajo, joka p\xc3\xa4\xc3\xa4ttyy suuren kauppakeskuksen alueelle ja lopulta siihen, ett\xc3\xa4 ensin ajetaan muutama hieno liike s\xc3\xa4p\xc3\xa4leiksi ja lopulta kaksi poliisiautoa ajaa - liian nokkelan pussitusyrityksen seurauksena -  kolarin. Toisessa poliisiautossa on ajajana elokuvan ohjaaja John Landis. Veljekset poistuvat kaikessa rauhassa autollaan katolleen menneiss\xc3\xa4 poliisiautoissa istujien puidessa nyrkki\xc3\xa4 per\xc3\xa4\xc3\xa4n._NEWLINE_Pojat majoittuvat Elwoodin kotiin, joka on r\xc3\xa4hj\xc3\xa4isess\xc3\xa4 asuntohotellissa Chicagon metroradan vieress\xc3\xa4. Salaper\xc3\xa4inen nainen (Carrie Fisher) ammuskelee heid\xc3\xa4n per\xc3\xa4\xc3\xa4ns\xc3\xa4 j\xc3\xa4reill\xc3\xa4 aseilla. Juuri kun poliisit ovat aamuyhdeks\xc3\xa4lt\xc3\xa4 aikeissa tulla huoneen ovesta sis\xc3\xa4\xc3\xa4n, nainen r\xc3\xa4j\xc3\xa4ytt\xc3\xa4\xc3\xa4 talon; miehet kiipe\xc3\xa4v\xc3\xa4t p\xc3\xb6lyisin\xc3\xa4 mutta naarmuitta tiilikasan alta ja l\xc3\xa4htev\xc3\xa4t toteuttamaan teht\xc3\xa4v\xc3\xa4\xc3\xa4ns\xc3\xa4. Kolhuiset ja nolatut poliisit k\xc3\xb6mpiv\xc3\xa4t raunioista ja luovuttavat - toistaiseksi._NEWLINE_Elwood sanoutuu irti ty\xc3\xb6st\xc3\xa4\xc3\xa4n aerosolipurkittamosta, ja veljekset alkavat koota yhtyett\xc3\xa4. _NEWLINE_Viiden t\xc3\xa4rkeimm\xc3\xa4n j\xc3\xa4senen l\xc3\xb6yt\xc3\xa4minen on helppoa: he ovat muodostaneet ravintolayhtyeen ja luopuvat mieluusti moisesta vanhojen aikojen vuoksi - ja koska he ovat sen velkaa: Jake joutui vankilaan ry\xc3\xb6stetty\xc3\xa4\xc3\xa4n huoltoaseman, jotta voisi maksaa poikien laskut. _NEWLINE_Matkalla tapaamaan kahta yhtyeen t\xc3\xa4rke\xc3\xa4\xc3\xa4 j\xc3\xa4sent\xc3\xa4 pojat hajottavat Illinoisin natsien mielenosoituksen, jolloin natsit loikkaavat lippuineen p\xc3\xa4ivineen sillalta jokeen, mik\xc3\xa4 her\xc3\xa4tt\xc3\xa4\xc3\xa4 sivustakatsojissa \xc3\xa4\xc3\xa4ret\xc3\xb6nt\xc3\xa4 riemastusta. Natsijohtaja (Henry Gibson) saa raivokohtauksen ja uhkaa tappaa veljekset._NEWLINE_Suvantona n\xc3\xa4hd\xc3\xa4\xc3\xa4n katuyhtye, jonka kitaristi-solistina on John Lee Hooker._NEWLINE_T\xc3\xa4m\xc3\xa4k\xc3\xa4\xc3\xa4n tapaaminen ei aivan heti suju: kitaristi Matt Murphyn vaimo, Soul Food -kahvilan omistaja (Aretha Franklin), ei pid\xc3\xa4 ajatuksesta ja tuo ajatuksensa ilmi laulutulkinnalla "Think!", mutta Matt heitt\xc3\xa4\xc3\xa4 esiliinan p\xc3\xa4\xc3\xa4lt\xc3\xa4\xc3\xa4n, ottaa kitaransa ja l\xc3\xa4htee poikien mukaan - ja vaimo tiuskaisee per\xc3\xa4\xc3\xa4n haikailevalle tiskaaja-saksofonisti Blue Loulle (Lou Marini), ett\xc3\xa4 menk\xc3\xb6\xc3\xb6n h\xc3\xa4nkin._NEWLINE_Hovimestariksi ryhtynyt trumpetisti Mr. Fabulous (Alan Rubin) antaa periksi kovan kiusaamisen j\xc3\xa4lkeen._NEWLINE_Soittimetkaan eiv\xc3\xa4t ole ongelma, sill\xc3\xa4 Ray\xc2\xb4s Music Exchange -liike (Ray Charles) myy soittimet luotolla, kun kaupassa ensin soitetaan vakuuttava, puoli kaupunginosaa tanssimaan saava yhteisnumero "Shake your tail feather"._NEWLINE_Kun yhtye on j\xc3\xa4lleen koossa ensimm\xc3\xa4inen esitys menee vikaan "Rawhide", "Gimme Some Lovin", "Stand By Your Man": kantribunkkerin omistaja Bob (Jeff Morris) ei aiokaan maksaa palkkiota vaan v\xc3\xa4nk\xc3\xa4\xc3\xa4 ett\xc3\xa4 poikien on maksettava h\xc3\xa4nelle; h\xc3\xa4n tarjoaa heille ensin avok\xc3\xa4tisesti olutta, mutta ilmoittaakin sitten, ett\xc3\xa4 olut maksaa enemm\xc3\xa4n kuin soittopalkkio. Kaiken huipuksi paikalle saapunut kateellinen teksasilaisista punaniskoista koottu kantrib\xc3\xa4ndiThe Good Ol\' Boys (DVD-tekstityksess\xc3\xa4 Kunnon Hempat, tarkempi k\xc3\xa4\xc3\xa4nn\xc3\xb6s Hyv\xc3\xa4t j\xc3\xa4tk\xc3\xa4t) ryhtyy vainoamaan veljeksi\xc3\xa4. Erityisen kiukkuinen on kantriyhtyeen soololaulaja ja kuski Tucker McElroy (Charles Napier). Takaa-ajo Bobin autolla tosin p\xc3\xa4\xc3\xa4ttyy kolariin veljeksi\xc3\xa4 kauppakeskuksessa vainonneen poliisiauton ja vesipostin kanssa._NEWLINE_Kaiken p\xc3\xa4\xc3\xa4lle salaper\xc3\xa4inen nainen eli Jaken entinen morsian, jonka t\xc3\xa4m\xc3\xa4 aikoinaan hylk\xc3\xa4si alttarille, alkaa vainota heit\xc3\xa4 toinen toistaan j\xc3\xa4re\xc3\xa4mmill\xc3\xa4 aseilla. Lopulta Jake ja Elwood l\xc3\xb6yt\xc3\xa4v\xc3\xa4t vanhan managerinsa ja saavat t\xc3\xa4m\xc3\xa4n hankkimaan heille kyllin tilavan ja siis tuottoisan esiintymispaikan; pojat mainostavat itse - tehokkaasti._NEWLINE_Poikia saa tosin odottaa lavalle, mutta Curtis pelastaa tilanteen tulkitsemalla avauksena vanhan jazzklassikon "Minnie the Moocher"._NEWLINE_T\xc3\xa4ll\xc3\xa4 v\xc3\xa4lin Elwood keksii punaniskojen auton ja suihkuttaa erikoiskovaa liimaa sen kaasupolkimen ymp\xc3\xa4ri. Toinenkin spraypurkki l\xc3\xb6ytyy h\xc3\xa4nen salkustaan: siin\xc3\xa4 on hiukan keskener\xc3\xa4ist\xc3\xa4 kaasuseosta ja auton py\xc3\xb6r\xc3\xa4nventtiiliin sopiva sumutinosa. Elwood ty\xc3\xb6nt\xc3\xa4\xc3\xa4 seosta sopivan keskeiselle paikalle pys\xc3\xa4k\xc3\xb6idyn poliisiauton oikeaan eturenkaaseen, ja rengas r\xc3\xa4j\xc3\xa4ht\xc3\xa4\xc3\xa4 kun auto l\xc3\xa4htee liikkeelle. seuraa uutta pellinr\xc3\xa4min\xc3\xa4\xc3\xa4._NEWLINE_Jake ja Elwood p\xc3\xa4\xc3\xa4sev\xc3\xa4t lavalle. aluN pahaenteisen hiljainen tunnelma repe\xc3\xa4\xc3\xa4kin miltei heti mahtimenestykseksi "Everybody Needs Someone To Love", "Sweet Home Chicago" - vaikka yleis\xc3\xb6n joukossa ovat niin pes\xc3\xa4pallomailoin aseistetut punaniskat kuin kymmenitt\xc3\xa4in poliiseja. Johtava poliisi (John Candy) joka on salaa poikien fani, pysyy mukana tunnelmassa mutta punaniskat muuttuvat hetki hetkelt\xc3\xa4 kateudesta vihaisemmiksi. _NEWLINE_Mahtiesityksens\xc3\xa4 ansiosta Jake ja Elwood saavat levytyssopimuksen ennakkomaksuksi 10\xc2\xa0000 dollaria. Levypomokaan ei pid\xc3\xa4 poliisien paikallaolosta ja auttaa pojat takatiet\xc3\xa4 ulos. Entinen kostonhimoinen morsian tosin ammuskelee mutta Jake lirkuttelee h\xc3\xa4nelt\xc3\xa4 jalat alta. Kohtaus on ainoa, jossa Jake ottaa aurinkolasit p\xc3\xa4\xc3\xa4st\xc3\xa4. Siit\xc3\xa4 alkaa huima pakomatka Illinoisin poliisivoimien, natsien ja  The Good Ol\' Boys -yhtyeen saartorenkaasta kohti Illinosin verotoimistoa Chicagossa._NEWLINE_Elwoodin liima saa Tuckerin saappaan juuttumaan kaasupolkimeen ja polkimen pohjaan. Punaniskojen auto p\xc3\xa4\xc3\xa4tyy ohjauskyvytt\xc3\xb6m\xc3\xa4n\xc3\xa4 veteen._NEWLINE_Taka-ajon aikana romuttuu useita poliisiautoja ja natsipomo apureineen taittaa niskansa. Matkan p\xc3\xa4\xc3\xa4tteeksi Jake ja Elwood saavat per\xc3\xa4\xc3\xa4ns\xc3\xa4 my\xc3\xb6s kansalliskaartin ja pelastusviranomaiset. _NEWLINE_Matka p\xc3\xa4\xc3\xa4tyy verotoimistoon kymmenien aseistettujen miesten saartamana k\xc3\xa4dess\xc3\xa4 kuitti orpokodin veror\xc3\xa4steist\xc3\xa4. Maksun kuittaavaa verovirkailijaa n\xc3\xa4yttelee elokuvaohjaaja Steven Spielberg. Heti kun kuitti on leimattu, Jake ja Elwood pid\xc3\xa4tet\xc3\xa4\xc3\xa4n. Vankilassa Jake, Elwood ja muut soittajat esitt\xc3\xa4v\xc3\xa4t kappaleen "Jailhouse Rock" muille vangeille. Lopputekstien aikana n\xc3\xa4kyy kun Curtis, Cleophus, rouva Murphy ja kuvausryhm\xc3\xa4 esitt\xc3\xa4v\xc3\xa4t kappaletta.\n_START_SECTION_\nBluesmobiili\n_START_PARAGRAPH_\nBluesmobiilina k\xc3\xa4ytettiin kolmeatoista vuoden 1974 Dodge Monacoa  esitt\xc3\xa4m\xc3\xa4\xc3\xa4n k\xc3\xa4yt\xc3\xb6st\xc3\xa4 poistettua illinoislaisen Mount Prospectin kunnan poliisiautoa. Ne kaikki sovitettiin eri teht\xc3\xa4viin kuten nopeaksi tai hyppyihin riippuen kuvattavasta kohtauksesta. Autot oli ostettu California Highway Patrolilta huutokaupassa. Lopussa olevaa takaa-ajokohtausta varten filmintekij\xc3\xa4t hankkivat 60 poliisiautoa $US\xc2\xa0400 kappale; suurin osa romutettiin my\xc3\xb6hemmin. Yli 40 stuntti-ajajaa palkattiin ja autoja korjailtiin ymp\xc3\xa4ri vuorokauden._NEWLINE_Kohtauksessa jossa Blues Brothersit saapuvat Richard J. Daley Centeriin k\xc3\xa4ytetty\xc3\xa4 autoa viriteltiin useita kuukausia jotta se hajoaisi n\xc3\xa4ytt\xc3\xa4v\xc3\xa4sti osiin. Kohtauksen patsaat, jotka n\xc3\xa4ytt\xc3\xa4v\xc3\xa4t katsovan auton hajoamista, sijaitsevat itse asiassa toisaalla, Cook County Buildingin luona. Elokuva piti pitk\xc3\xa4\xc3\xa4n hallussaan enn\xc3\xa4tyst\xc3\xa4 romutettujen autojen m\xc3\xa4\xc3\xa4r\xc3\xa4st\xc3\xa4: 103 autoa romuksi joista 60 yhdess\xc3\xa4 kohtauksessa. Elokuvan jatko-osassa enn\xc3\xa4tys kuitenkin rikottiin 104:ll\xc3\xa4 autolla.\n_START_SECTION_\nKulttielokuva\n_START_PARAGRAPH_\nThe Blues Brothers -elokuva sai kulttielokuvan aseman pian ensiesityksens\xc3\xa4 j\xc3\xa4lkeen. Elokuvan merkitt\xc3\xa4viin saavutuksiin liittyv\xc3\xa4t R&B- ja soul-musiikin tuominen uudelleen tavallisille musiikinkuulijoille elokuvan keinoin. James Brown ja Aretha Franklin saivat uuden alun uralleen t\xc3\xa4m\xc3\xa4n elokuvan avulla._NEWLINE_Vuonna 2017 BBC:n \xc3\xa4\xc3\xa4nestyksess\xc3\xa4 253 eri puolilta maailmaa olevaa elokuvakriitikkoa valitsi Blues Brothersin kaikkien aikojen sadan parhaan komedian listalle.'